সন্ধ্যা অপলকে তাকিয়েছিল সূর্যশেখরের দিকে। এই দম্ভী, বিপুল অর্থশালী এবং অযৌক্তিকভাবে অশেষ ভাগ্যবান লোকটা কি জানে পূবদেশের ছিন্নমূল লোকেদের কষ্ট - কি তীব্র দুঃখ, দুর্দশা এবং মানসিক বিপর্যয়ের ভেতর দিয়ে তাদের যেতে হয়েছে এদেশে এসে পৌঁছবার আগে? সেসব দিনগুলোর বীভৎস স্মৃতি এখন ওর কাছে ঝাপসা। কিন্তু সূর্যশেখরের কথার খোঁচায় তা আবার জ্বলজ্বল করে উঠেছিল - ওর চোখের সামনে জীবন্ত হয়ে।